CELEX: 32020R1079
Language: hr
Date: 2020-07-20 00:00:00
Title: Provedbena uredba Komisije (EU) 2020/1079 оd 20. srpnja 2020. o provjeri i ispravljanju podataka na koje se upućuje u Uredbi (EU) 2018/956 o praćenju emisija CO2 i potrošnje goriva novih teških vozila i o izvješćivanju o tim dvama parametrima (Tekst značajan za EGP)

22.7.2020   
               
               
                  HR
               
               
                  Službeni list Europske unije
               
               
                  L 235/1
               
            
         PROVEDBENA UREDBA KOMISIJE (EU) 2020/1079
         оd 20. srpnja 2020.
         o provjeri i ispravljanju podataka na koje se upućuje u Uredbi (EU) 2018/956 o praćenju emisija CO2 i potrošnje goriva novih teških vozila i o izvješćivanju o tim dvama parametrima
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/956 Europskog parlamenta i Vijeća od 28. lipnja 2018. o praćenju emisija CO2 i potrošnje goriva novih teških vozila i o izvješćivanju o tim dvama parametrima (1), a posebno njezin članak 8. stavak 4.,
         budući da:
         
                     (1)
                  
                  
                     Na temelju članka 8. stavka 2. Uredbe (EU) 2018/956 Komisija je obvezna provjeriti kvalitetu podataka koje države članice i proizvođači teških vozila dostave u skladu s člancima 4. i 5. te uredbe. Tim se člankom Komisiju obvezuje i da ispravi nepodudarnosti utvrđene tijekom takve provjere.
                  
               
                     (2)
                  
                  
                     Stoga je primjereno utvrditi mjere za provjeru i ispravljanje podataka koje dostave proizvođači teških vozila. Konkretno, potrebno je utvrditi postupak za provjeru odgovaraju li podaci koje proizvođači teških vozila dostave u skladu s dijelom B točkom 2. Priloga I. Uredbi (EU) 2018/956 relevantnom izvoru podataka, odnosno certifikatu o homologaciji motora izdanom u skladu s Uredbom (EZ) br. 595/2009 Europskog parlamenta i Vijeća (2) i proizvođačevoj evidencijskoj datoteci.
                  
               
                     (3)
                  
                  
                     Broj teških vozila za koja treba provjeriti kvalitetu podataka trebao bi biti dovoljno velik da Komisija može otkriti eventualne nepodudarnosti u dostavljenim podacima i utvrditi radi li se o sustavnim nepodudarnostima.
                  
               
                     (4)
                  
                  
                     Kako bi se osigurala cjelovitost postupka izvješćivanja, provjera bi se trebala sastojati od usporedbe podataka koje dostave proizvođači s podacima u certifikatu o homologaciji motora i proizvođačevoj evidencijskoj datoteci.
                  
               
                     (5)
                  
                  
                     Ako Komisija pronađe nepodudarnosti, proizvođačima bi trebalo omogućiti da isprave podatke. Ako se radi o sustavnim nepodudarnostima, proizvođači bi trebali dostaviti ispravljene podatke za sva vozila registrirana u predmetnom razdoblju izvješćivanja.
                  
               
                     (6)
                  
                  
                     Ako proizvođači Komisiji ne dostave ispravljene podatke, Komisija bi ih trebala moći sama ispraviti kako bi se osigurala njihova točnost. Kako bi se osiguralo da proizvođači Komisiji dostavljaju točne podatke, ako se utvrde sustavne nepodudarnosti, Komisija bi te podatke trebala ispraviti primjenom korekcijskog faktora na emisije CO2 svih teških vozila registriranih u predmetnom razdoblju izvješćivanja.
                  
               
                     (7)
                  
                  
                     U svrhu transparentnosti, iz podataka u središnjem registru za podatke o teškim vozilima trebalo bi biti jasno je li ih Komisija ispravila.
                  
               
                     (8)
                  
                  
                     Mjere predviđene ovom Uredbom u skladu su s mišljenjem Odbora za klimatske promjene,
                  
               DONIJELA JE OVU UREDBU:
         
            Članak 1.
            Teška vozila za koja se provjerava kvaliteta podataka
            
               1.   Nakon što proizvođači dostave podatke u skladu s člankom 5. stavkom 1. Uredbe (EU) 2018/956, Komisija provjerava kvalitetu tih podataka za niz teških vozila svakog proizvođača koja su registrirana u predmetnom razdoblju izvješćivanja. Za razdoblje izvješćivanja 2019. Komisija provjerava samo kvalitetu podataka o teškim vozilima koja su registrirana do 1. siječnja 2020.
            
            
               2.   Komisija nasumično odabire teška vozila iz stavka 1. Odabire se od 2 % do 10 % ukupnog broja teških vozila svakog proizvođača koja su registrirana u predmetnom razdoblju izvješćivanja.
            
         
         
            Članak 2.
            Obavijest Komisije i informacije proizvođača i država članica
            
               1.   Komisija obavješćuje predmetne proizvođače o identifikacijskim brojevima teških vozila odabranih u skladu s člankom 1. stavkom 2.
            
            
               2.   U roku od mjesec dana od primitka obavijesti iz stavka 1. proizvođači za svako odabrano teško vozilo Komisiji dostavljaju:
               
                           (a)
                        
                        
                           izvornik proizvođačeve evidencijske datoteke, sastavljene u skladu s dijelom I. Priloga IV. Uredbi Komisije (EU) 2017/2400 (3);
                        
                     
                           (b)
                        
                        
                           presliku certifikata o homologaciji motora izdanog u skladu s Uredbom (EZ) br. 595/2009.
                        
                     
            
               3.   Na zahtjev Komisije proizvođači i države članice u kojima su teška vozila iz stavka 1. prvi put registrirana dostavljaju dodatne informacije u svrhu rješavanja mogućih nedostataka.
            
         
         
            Članak 3.
            Provjera točnosti kriptografskih kontrolnih identifikacijskih brojeva (hash) i podataka koje dostave proizvođači
            
               1.   Za teška vozila odabrana u skladu s člankom 1. stavkom 2. Komisija uspoređuje kriptografske kontrolne identifikacijske brojeve u izvorniku proizvođačeve evidencijske datoteke dostavljene u skladu s člankom 2. stavkom 2. točkom (a) s otiskom odgovarajućih kriptografskih kontrolnih identifikacijskih brojeva koje je predmetna država članica dostavila u skladu sa svojom obvezom iz dijela A točke (k) Priloga I. Uredbi (EU) 2018/956.
               U slučaju bilo kakve nepodudarnosti u kriptografskim kontrolnim identifikacijskim brojevima i na zahtjev Komisije, proizvođači provjeravaju točnost podataka dostavljenih Komisiji i u roku od mjesec dana obavješćuju Komisiju o rezultatu te provjere.
            
            
               2.   Za teška vozila odabrana u skladu s člankom 1. stavkom 2. Komisija uspoređuje podatke dostavljene u skladu s člankom 5. Uredbe (EU) 2018/956 s odgovarajućim podacima u izvorniku proizvođačeve evidencijske datoteke sastavljene u skladu s dijelom I. Priloga IV. Uredbi (EU) 2017/2400.
            
            
               3.   Za teška vozila odabrana u skladu s člankom 1. stavkom 2. Komisija može usporediti podatke o motoru dostavljene u skladu s dijelom B točkom 2. unosima od 75. do 78. u Prilogu I. Uredbi (EU) 2018/956 s odgovarajućim vrijednostima u certifikatu o homologaciji motora izdanom u skladu s Uredbom (EZ) br. 595/2009.
            
         
         
            Članak 4.
            Obavješćivanje o rezultatima
            
               1.   Komisija potvrđuje točnost podataka provjerenih u skladu s člankom 3. ili obavješćuje proizvođače o svim otkrivenim nepodudarnostima između podataka dostavljenih u skladu s člankom 5. Uredbe (EU) 2018/956 i odgovarajućih podataka u proizvođačevoj evidencijskoj datoteci i certifikatu o homologaciji motora dostavljenih u skladu s člankom 2. stavkom 2.
            
            
               2.   U roku od mjesec dana od primitka obavijesti iz stavka 1. proizvođači Komisiji dostavljaju ispravljene podatke za teška vozila odabrana u skladu s člankom 1. stavkom 2. i obrazloženje nepodudarnosti navedenih u toj obavijesti.
            
            
               3.   Ako Komisija utvrdi sustavne nepodudarnosti, proizvođači u roku od mjesec dana od primitka obavijesti iz stavka 1. Komisiji dostavljaju ispravljene podatke za sva teška vozila prijavljena u predmetnom razdoblju izvješćivanja i obrazloženje nepodudarnosti.
            
            
               4.   Ispravljene podatke iz stavaka 2. i 3. proizvođači dostavljaju elektroničkim prijenosom u bazu poslovnih podataka kojom upravlja Europska agencija za okoliš.
            
         
         
            Članak 5.
            Ispravljanje podataka
            
               1.   Ako je Komisija zadovoljna obrazloženjem i ispravljenim podacima koje su proizvođači dostavili u skladu s člankom 4., uključuje te ispravljene podatke u konačni skup podataka koji se objavljuje u središnjem registru za podatke o teškim vozilima te ih označuje kao ispravljene.
            
            
               2.   Ako Komisija nije zadovoljna obrazloženjem ili ispravljenim podacima koje su dostavili proizvođači ili ako proizvođači ne dostave ispravljene podatke u roku utvrđenom u članku 4. stavcima 2. i 3., Komisija:
               
                           (a)
                        
                        
                           ispravlja emisije CO2 izražene u g/tkm za teška vozila odabrana u skladu s člankom 1. stavkom 2. na koje se nepodudarnosti odnose, na temelju informacija koje proizvođač dostavi u skladu s člankom 2. stavcima 2. i 3.;
                        
                     
                           (b)
                        
                        
                           u slučaju sustavnih nepodudarnosti, primjenom korekcijskog faktora ispravlja emisije CO2 svih teških vozila registriranih u predmetnom razdoblju izvješćivanja.
                        
                     
            
               3.   Korekcijski faktor iz stavka 2. točke (b) utvrđuje se na temelju nepodudarnosti uočenih u emisijama CO2 izraženima u g/tkm za teška vozila odabrana u skladu s člankom 1. stavkom 2.
            
            
               4.   Komisija te ispravljene podatke uključuje u konačni skup podataka koji se objavljuje u središnjem registru za podatke o teškim vozilima te ih označuje kao ispravljene.
            
         
         
            Članak 6.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 173, 9.7.2018., str. 1.
         
         
            (2)  Uredba (EZ) br. 595/2009 Europskog parlamenta i Vijeća od 18. lipnja 2009. o homologaciji motornih vozila i motora s obzirom na emisije iz teških vozila (Euro VI) i o pristupu informacijama za popravak i održavanje vozila i izmjenama Uredbe (EZ) br. 715/2007 i Direktive 2007/46/EZ i stavljanju izvan snage direktiva 80/1269/EEZ, 2005/55/EZ i 2005/78/EZ (SL L 188, 18.7.2009., str. 1.).
         
            (3)  Uredba Komisije (EU) 2017/2400 od 12. prosinca 2017. o provedbi Uredbe (EZ) br. 595/2009 Europskog parlamenta i Vijeća s obzirom na utvrđivanje emisija CO2 i potrošnje goriva teških vozila te o izmjeni Direktive 2007/46/EZ Europskog parlamenta i Vijeća i Uredbe Komisije (EU) br. 582/2011 (SL L 349, 29.12.2017., str. 1.).